_:n41fb09ffdfa242849b80bbd8adbb6900xb0
<http://schema.org/articleBody>
"موحیبەت سویلەمانە، کە دڵی بۆتە تەختی ڕەوانی\r\n\r\nلە موحیبەتەوە محمد دروست بوو، کە بێ ئەو چی حاسڵ دەبوو؟\r\n\r\nالله لەبەر ئەوەی خۆشیویستووە دروستی کردووە، بۆ ئەوەشی خۆشەویستی خۆی پشانی پێغەمبەرانی گەورەی بدات، لە ڕێگەی ئەوەی هیدایەتی دا بۆ ڕێگەی ڕاست، تا لە سەرئەنجامدا خۆشەویستی خۆی پشان بدات، جەنابی حەق ئەم کارەی ئەنجامداوە.\r\n\r\nبوون هەر بە خۆشەویستیەوە هاتۆتە بوون، بە خۆشەویستیش بەردەوام دەبێت، الله جل جلاله لە گەورەترین دروستکراوەوە هەتا بچوکترین دروستکراو، بە تێڕوانینی پڕ سۆز و شەفەقەت و  بەزەیی و لێبوردەییەوە سەیری دەکات.\r\n\r\nتَخَلَّقُوا بِأَخْلاَقِ اللهِ\r\n\r\nخۆتان ئەخلاقدار بکەن بە ئەخلاقی خودا، بە ئەخلاقی پێغەمبەر خۆتان ئەخلاقدار بکەن، الله وەک ستایش و بە گەورەپشاندانی ئەخلاقی ئەو دەفەرموێت:\r\n\r\nوَإِنَّكَ لَعَلى خُلُقٍ عَظِيمٍ\r\n\r\nتۆ خاوەنی بەرزترینی ڕەوشتەکانی، بەو شێوەیە دروستکراوە، دایکە عائیشەشمان کاتێک پرسیاری ڕەوشتی سەردارمانیان لێکرد لە وەڵامدا وتی:\r\n\r\nكَانَ خُلُقُهُ الْقُرْآنَ\r\n\r\nفەرمووی ئەخلاقی قورئانی بوو، کاتێک سەیری قورئان دەکەن، دەتوانن ڕەوشتی بەرزی بەنرخی باڵای ئەو ببینن.\r\n\r\nالله لێبوردەیی و شەفەقەتی خۆی بە شێوەیەکی گشتی پشانداوە، هەروەها دەتوانین بڵێین بوون (وجود) وەک پێشانگایەک وەهایە کە خۆشەویستی و لێبوردەیی خۆیی تێدا خستۆتە ڕوو. لە هەموو شوێنێکدا. بەڵام بۆ بینینی ئەوە پێویستمان بە بەسیرەت هەیە، تەنیا چاو بەس نیە، سەیرکردن بەس نیە، پێویست بە بینین دەکات. دواتر ئەوەی دەیبینیت پێویست بەوە دەکات هەڵیبسەنگێنیت و ستایشی بکەیت. لەگەڵ بینیندا پێویست بەوە دەکات کە هەموو دەمارەخانەکانی مێشکت بخەیتە کار...\r\n\r\nبەڵێ پێویستە دەردەداری موحیبەت بین، عاشقی موحیبەت بین، عاشقی خۆشەویستی و عەشق بین، عاشقی عەشق بین، پێویستە وابەستەی ئەمە بین، جەنابی حەق دڵەکانمان بەو هەستی خۆشەویستی و عەشق و تامەزرۆیی دیداری خۆیە ئاوەدان بکاتەوە.\r\n\r\nدڵێکی بێبەش لەوە وەک وێرانە وەهایە...\r\n\r\nشارانی وێران، خان و ماڵی تەختکراو، بیابانی بێ ساحێب، ڕۆژانی بێ ڕەنج و تێکۆشانم بینی، ئێوارانێکی تەنیایی کە فکری بەشەر لێیناگات...\r\n\r\n \r\n\r\nکە بەلایدا ڕابوردم گریام، کە وەستام لایەوە گریام\r\n\r\nنە کەس هەیە ببیستێ و نە کەس هەیە هاوارێک بکا\r\n\r\nسەرم بە هەزار شاری کاولبوودا کرد...\r\n\r\nئەمە شیعری شاعیری گۆیای نەبوونیە، مرۆڤی هیجران، شاعیری گەورەمان مەهمەت عاکیف...\r\n\r\n \r\n\r\nوەک لە مرۆڤەکاندا هەندێک لایەنی خراپ و نەرێنی هەیە، لە هەمان کاتدا هەستی ڕکابەرێتی کردنیشی تێدایە، ئەهلی دونیا ئەم هەستی ڕکابەرێتیە لە بۆ شتی دونیایی بەکاردەهێنن.\r\n\r\nبۆ نمونە دەڵێت با من دەوڵەمەند بم، هەموو ئیمکانیەتەکان لە دەستی خۆمدا کۆبکەمەوە، بە گوێرەی سیستەمی چینایەتی کاست، هەموو خەڵک سەیری چاوی من بکەن، بۆ هەموو شتێک چاوەڕێی من بکەن، گەر من لەناو ببەن یاخود وایان فەرز کرد کە دەتوانن لەناوم ببەن، دەبێت بیر لەوەش بکەنەوە کە خۆشیان بە هۆی فەوتانی منەوە لەناودەچن.\r\n\r\nبەم شێوەیە سەیری بابەتەکە دەکات، لە ناو ڕکابەرێتی لەسەر شتە دونیایەکان هەستی ڕکابەرێتی هەڵدەسەنگێنێت و هەوڵ دەدات باز هەڵداتە سەروی خۆی، ئەو مرۆڤانەی لە سیستەمی کاستدا گەشتوونەتە خاڵی سەرەوە، هەمیشە بەم شێوەیە سەیری مرۆڤەکانی خوار خۆیان کردووە، حەزیان بەوە کردووە هەموو کەسێک سەیری ناوچاویان بکات، حەزیان بەوە کردووە کاتێک لە شەقامێکەوە دەڕۆن چەپڵەڕێزانیان بکەن و ئەویش لەناو تۆفانی ئەو چەپڵەڕێزانەدا بڕوات بۆ ئەو شوێنەی دەیەوێت.\r\n\r\nتەنانەت کاتێک بەرەو لای خودا دەگەڕێتەوە، حاشا و کلا، وا دەزانێت سێبەری خودایە لەسەر زەوی، چاوەڕێی ئەوە دەکات بە هەر شوێنێکدا ڕۆشت پشتی بۆ بچەمێننەوە، چاەڕیی ئەوە دەکات ڕکوعی بۆ ببردرێت، سەجدەی بۆ ببردرێت، پێموایە کاتێک بە گشتی لەو شتانەی ئارەزوی دەکەین ورد دەبینەوە،      تەنانەت گەر سوجدەشیان بۆ ببردرێت، تەنانەت پاساوێکی ماقوڵ بۆ ئەوەش دەدۆزنەوە و دەڵێن:\r\n\r\nئەم سوجدەیە بە تەواوی بە واتای ڕێزگرتن دێت، مەگەرنا ئەمە بە مەبەستی بەندایەتیکردن نیە، بەندایەتی تەنیا بۆ الله ئەنجام دەدرێت!\r\n\r\nواتە پاساوێکی دیالەکتیکی بۆ ئەوەش دەڕەخسێنن و بەو شێوەیە باسی لێوە دەکەن.\r\n\r\nچەپڵە، حەز بەوە دەکات کە تەنیا چەپڵە بۆ خۆی لێبدرێت، ئەم ئەو شتەیە ئەهلی دونیا ڕکابەرێتی لەسەر دەکەن، کەواتە لە ڕۆحی مرۆڤەکاندا ئەمە بوونی هەیە...\r\n\r\nوەک چۆن سەردارمان دەفەرموێت: هەموو بەنی ئادەم هەڵە دەکەن.\r\n\r\n&nbsp;\r\n\r\nئادەم هەڵەی کرد، کوڕەکانیشی هەڵەیان ئەنجامدا،      لێرەدا ئیشارەت بۆ پێکهاتەی توخمی مرۆڤ دەکات، ئادەم توشی لەبیرچوونەوە بوو، کوڕەکانیشی توشی لەبیرچوونەوە بوون، بەڵام شتانێک هەیە کە پێویستە لەبیری نەکەیت، پەنا بە خودا، لە سەرو هەموویانەوە پێویستە خودا لەبیر نەکەیت، پێویستە دین لەبیر نەکەیت، جیهانی ئاخیرەت لەبیر نەکەیت، لە دوای ئەویش چەندین شتی تر هەیە کە نابێت لەبیری بکەیت، وەک بەندایەتی کردنت لە بۆ الله، وەک پێش کەمێکیش ئاماژەمان پێدا لەبیرکردنی پەیوەندیت بە مرۆڤەکانەوە، لەبیرکردنی لێبوردەیی و شەفەقەت، ئەوە لە بیربکەیت کە هێندەی خۆت بیر لە کەسانی تریش بکەیتەوە، ئەمانە هەمووی جۆرەکانی لەبیرکردنن و تەواوی ئەم لەبیرکردنانەش بەڵان.\r\n\r\nهەریەکەیان بەڵایەکە کە ژیانی ئەولا و ئاخیرەتی ڕەش دەکەن.\r\n\r\nئەمە لە سروشتی مرۆڤدا هەیە، ئەهلی دونیا ئەمە بۆ بەرژەوەندیە دونیایەکان بەکار دەهێنێت، بۆ چەپڵە بەکاریدەهێنێت،  دەڵێت با تەنیا چەپڵە لە بۆ من لێبدەن، بۆ ستایشی خۆی بەکاریدەهێنێت، بۆ پێگە و پایە بەکاری دەهێنێت، بۆ مەنسەبی دونیایی بەکاری دەهێنێت، بۆ دەسەڵات بەکاری دەهێنێت، دەڵێت با دەسەڵاتەکان لەلای من بن، با هەموو هێزەکان لەلای من بن، دەڵێت با حەقیش لە ژێر فەرمانی هێزدا بێت.\r\n\r\nحەزرەتی باسی ئەمانەشی کردووە، دەفەرموێت هێز لە حەقدایە،   حەق لە هێزدا نیە، دەفەرموێت بەڵگەی ئەمەش بریتیە لە ئەهلی حەق هەموو هێزێک لە حەقەوە دەبینن، دواتر ئەو هێزە دەخەنە ژێر ڕکێفی حەقەوە، لە بۆ پایەدارکردنی حەق و حەقیقەت بەکاری دەهێنن.\r\n\r\nلە دەرەوەی کەوانە ئەم قسەیە دەکەم: ئەمەش کار و پیشەی ئێوەیە...\r\n\r\nجەنابی حەق هەرچی ئیمکانێک بە ئێوە بەخشیوە لە ماددی و مەعنەوی، چالاکیە هزریەکانتان و هەموو هێزی لاشەییتان، خولیا و خەون و خەوەکانتان، دەبێت بە ئاڕاستەی ئەم غایە و ئامانجە خەیاڵیەدا بەکاربهێنن.\r\n\r\nکاری سەرەکی ئەوەیە حەق پایەدار بکەیت، دەستبگریت بە حەقە و هەڵیبستێنیت، وەک چۆن عاکیف لە شوێنێکی تردا دەڵێت:\r\n\r\nجەنابی حەق ناوی بێ کۆتای هەیە، سەرەتای هەموویان حەقە، لە نیوان ناوەکانی خودادا ناوی زاتی خۆی لە هەموویان گەورەترە بەڵام کاتێک دەڵێین جەنابی حەق هەر بە واتای الله دێت!\r\n\r\nیاخود بە واتای هەموو ناوەکانی خودا دێت!\r\n\r\nچونکە لەم ناوەدا ڕێژەیی بوون بەدیناکرێت و دەشێت لە هەندێک ناودا ڕێژەیی بوون ببینیت، بۆ نمونە لە ڕەحمانیەتی خودادا دەشێت ڕێژەیی بوون ببینیت، یاخود ڕێژەیی بوونی ڕەحیمیەت ببینیت، بەڵام لە بابەتی ناوی حەقدا، زاتی حەق هەر بە ڕاستی حەقی ڕاستەقینەیە، کاتێک دەڵێی ڕاستی شتەکان جێگیرە، وەک حەزرەتی پیریش ئاماژەی پێداوە، ئەمە سێبەری سێبەری سێبەری حەقانیەتی بوونی ئەوە لە شتەکاندا دەرکەوتووە.\r\n\r\nهەربۆیە کاتێک دەڵێین حەق، بە شێوەیەکی ڕەها یادی ئەومان کردۆتەوە و لە بۆ کەماڵی ئەومان بەکارهێناوە.\r\n\r\nلێرەدا هەوڵی ئەوەمدا کە ڕاڤەیەکی ماقوڵ بۆ قسەکەی عاکیف بدۆزمەوە:\r\n\r\nخالق ناوی بێ کۆتای هەیە لەسەرو هەموویانەوە حەق\r\n\r\nوای چەند گەورەیە بەندەکانی دەست بگرن بە حەقەوە و هەڵیبگرن\r\n\r\nوەک دەڵێن هاوەڵان هەرکاتێک ماڵئاواییان لەیەک دەکرد یەکسەر سورەتی \"والعصر\" یان دەخوێند، بۆچی؟\r\n\r\nچونکە نهێنیەکانی سەرکەوتن لەو سورەتەدا شاردراوە،\r\n\r\nلە پێشدا ئیمانی ڕاستەقینە دێت ئینجا نوێژ\r\n\r\nدواتر حەق ئینجا ئارامگری، ئەمانەن ئەی ڕۆڵەی مرۆڤەکان\r\n\r\nهەرکاتێک ئەم چوارە لە تۆدا یەکیان گرت، ئیدی پشتتت لە زەوی نادات قەت\r\n\r\nئیمان، کرداری چاک،  حەق، ئارامگری لەو شتەی بە حەقی دەزانیت!\r\n\r\nئارامگری و خۆڕاگری لە بەرامبەر بەڵا و موسیبەت، لە بەرامبەر هێرشەکانی ئەهلی دونیا و بەڵا و موسیبەتەکانیان خۆڕاگری...\r\n\r\nئارامگری و خۆڕاگری لە عیبادەت و گوێڕایەڵی خودا، دەتوانن نمونەکان زیاتر بکەن، خۆڕاگری لە بابەتی ئەوەی زۆر بە پەرۆش بیت بۆ ژیانی ئەو دونیا و ڕێزگرتن لە خواستی بێ خەوشی خودا، خۆڕاگری لە بەرامبەر هەر شتێکدا کە لە ژیانی دونیادا بەسەرتدا دێت. خۆڕاگری خۆڕاگری...\r\n\r\nزۆر گرنگە ئەم بابەتە، ئەمە شتێکە زۆر دەستکەوتت دەست دەخات،  حەق و خۆڕاگری.\r\n\r\nدەستگرتن بە حەق و بەرزکردنەوەی گرنگترین شتە لە بۆ مرۆڤ، مرۆڤ پێویستە بوونی خۆی بەوەوە ببەستێتەوە، بیبەستێتەوە بەوەی حەقی وێرانکار و کاولکروی سەر ڕووی زەوی هەڵبگرێتەوە و بەرزیبکاتەوە.\r\n\r\nبە ناوی حەقەوە، دەبێت هەڵیبگرێت و بەرزی بکاتەوە.\r\n\r\nئەمە گەورەترین بابەتی مرۆڤە، گەر مرۆڤ خۆی بەم بابەتە دابێت و بە تەواوی خۆی بۆ تەرخان کردبێت، پیرۆزترینی خۆتەرخانکردنەکان بریتیە لەمە. گەر بە بێ هیچ چاوەڕوانیەک خۆی بۆ ئەم بابەتە تەرخان کردبێت، بە پشتیوانی و کۆمەکی خودا لە چاوەڕوانیە دونیایەکان ڕزگاری دەبێت.\r\n\r\nبە ئیزنی خودا، ئیدی نە چاوەڕیی چەپڵە دەبێت نە چاوەڕێی ستایش دەبێت، نە چاوەڕێی ئەوە دەکات حەق بخاتە ژێر ڕکێفی هێز و دەسەڵات، نە چاوەڕێی ئەوە دەکات کە  بە شوێنێکدا تێپەڕی خەڵک بۆی بچەمێنەوە و ڕکوعی بۆ ببەن، نە چاوەڕێی ئەوە دەکات خەڵک بە درۆوە ستایشی بکەن...\r\n\r\nبە داخەوە زۆر کەس لەم بابەتانەدا بە تەواوی بەرژەوەندی دونیایی دەکرێتە ئامانج، هەندێک جار لەم بە ئامانجگرتنەدا هێندە قوڵ دەبنەوە، ژیانی ئەولا بە یەکجاری فەرامۆش دەکرێت، تەنیا لەسەر زمان و دەمیان دەمێنێتەوە.\r\n\r\nپێموایە لە قوڕگیشیان ناچێتە خوارەوە، هەربۆیە نورەدین تۆپچو ، بەم جۆرە مرۆڤانەی دەوت \" ئاغاکانی قوڕگ\".\r\n\r\nبەو کەسانەی دەوت کە قورئان و سرودی ئاینی دەخوێننەوە، جارێکیان لە شوێنی خۆیدا قیتمیریش گوێی لەم جۆرە کەسانە گرتبوو کە لە سرودەکەیاندا دەیانوت:\r\n\r\nلە هەر شوێنێکت یادت بکەم\r\n\r\nجۆگەی فرمێسک هەڵدەقوڵێت\r\n\r\nکاتێک ئەم سروودانەیان دەوت کابرا زۆر دوور بوو لەوەی بە دەم دەیوت، بەڵام بە دەمی ئەمەی دەوت.\r\n\r\nگەر ئەمەت لە شوێنێکدا بەدیکرد، ئەو مەجلیسە بەجێبهێڵە، چونکە لەو شوێنەدا کاتێک دەڵێن حەق یاخود الله، ڕیاکاریەکی زۆر ترسناک ئەنجام دەدەن.\r\n\r\nئەهلی دونیا لەبەر ئەوەی لەم بابەتەدا ئامانجیان بەرژەوەندی دونیاییە و  زۆر قوڵیش دەبنەوە لەمەدا، ژیانی ئەو دونیا بە تەواوی لەبیردەکەن، پەنا بە خودا، ئیدی ناوی الله تەنیا لەسەر زار و زمانیان دەمێنێتەوە.\r\n\r\nلە کاتێکدا ئیمان ئەوەیە لەلایەن دڵەوە پشتڕاست بکرێتەوە. قوڵبوونەوە لە ئیماندا ئەرک و چالاکیەکی تایبەت بە دڵە.\r\n\r\nئەم ئیمانە بۆ ئەوەی بە شێوەیەکی لێبێت کە سوودی هەبێت، وابەستەی ئەوەیە کاری جددیت پێ بکات، چونکە لە هەرشوێنێکدا باسی ئیمان کرابێت یەکسەر بە دوایدا باسی کرداری چاکەش کراوە.\r\n\r\nیاخود لە ڕێگەی کرداری چاکەوە باس لە بەهێزکردنی کراوە. ئیمان و ئیمان بە خودا، دواتر باس لە مەعریفەت کراوە، دواتر باس لە موحیبەت کراوە، باس لە چێژی ڕۆحانی کراوە. باسی عەشق و تامەزرۆیی گەشتن بە دیداری خودا کراوە.\r\n\r\nگەر ئیمان بەم شتانە بەهێز بکرێت، ئەو ئیمانە ئیمانی ڕاستیە و مەگەرنا ئەوە چەند وشەگەلێکی درۆیە کە لەگەڵ بزواندنی زمان و لێوت دەڕژێنە خوارەوە.\r\n\r\nئیسلامیە سیاسیەکان دەتوانن ئەمە بڵێن بە زمان و دەمیان، دەشێت بڵێن کەوا ئەوان کار بۆ هێنانی ئیسلام دەکەن.\r\n\r\nتەنانەت دەتوانن خانەی باوباپیرانیان لەم بابەتەدا بەکاربهێنن، ئەمەش ناو دەنێن خانەی عوسمانیەکان، لە ڕاستیدا ئەو خانانە لە کاتی خۆیدا بۆ فەراهەمکردنی چەند حەقیقەتێکی دیارکراو دامەزرێندرابوون، بۆ هەواڵدان لە دژی کەسانی تر نەبوو، بۆ ئەوە نەبوو کار بۆ دەزگای هەواڵگری بکەن، بۆ ئەوە نەبوو لە پشتەوە لەو کەسانە بدەن کە وەک خۆیان بیر ناکەنەوە، ئێستا ئەوەی ئەم ناوەندانە دەیکەن ئەم جۆرە کارانەیە...\r\n\r\nهەر لەبەر ئەوەشە ئەم جۆرە دامەزراوانە دادەمەزرێنن، چەند دەزگایەکە بۆ ڕووخاندنی چەند دامودەزگایەکی دیاریکراو.\r\n\r\nهەروەها ڕکابەرێتی کردن لە بابەتی ژیانی ئەولادا، ئەمەش لەوەی پێشووتر ترسناکترە. پەنا بە خودا.\r\n\r\nئەمەش لە نێوان ئەو مرۆڤانەدا دەبێت کە باوەڕیان بە دین و دیانەت هەیە.\r\n\r\nلە نێوان ئەهلی تەریقەتدا دەبێت کە هەموو ژیانیان لە نێوان تەکیە و خانەقاکاندا بەسەر بردووە، مەشرەب و تەریقەت و چێژە جیاوازەکانی ئەم بابەتە، پەنا بە خودا، بە چەشنی کەسانی ئەهلی دونیا دەشێت زۆر کاری خراپیان پێ ئەنجام بدات.\r\n\r\nئەویش باسی الله دەکات و مرۆڤەکان بۆ لای جەنابی حەق بانگ دەکات. هەمیشە بە مرۆڤەکان دەڵێت کەوا لە بەرامبەر خودادا هەردەم دەستیان لەسەر سنگی بەندایەتی بێت. \r\n\r\nدەڵێت ئەمەش بەس نیە و پێویستە لەبەردەم خودادا ببن بە دوو کەرتەوە، ئەوەش بە کافی نازانێت و دەڵێت پێویستە دەموچاوتان لە زەوی بخشێنن لە بەردەم خودادا و بڵێن اللَّهُمَّ لَكَ سَجَدْتُ، وَبِكَ آمَنْتُ، وَلَكَ أَسْلَمْتُ، سَجَدَ وَجْهِىَ لِلَّذِى خَلَقَهُ فَصَوَّرَهُ، فَشَقَّ سَمْعَهُ وَبَصَرَهُ، تَبَارَكَ اللَّهُ أَحْسَنُ الْخَالِقِينَ، خَشَعَ سَمْعِي وَبَصَرِي وَدَمِي وَلَحْمِي وَعَظْمِي وَعَصَبِي وَمَا اسْتَقَلَّتْ بِهِ قَدَمِي لِلَّهِ رَبِّ الْعَالِمِينَ\r\n\r\nکاتێک ئەمەش دەڵێیت لە ڕێگەی ئەوەی یادی شایستەبوونت بە \"احسن تقویم\" دەکەیتەوە، لە بەردەم خودادا دان بە نیعمەتەکانی دەنێی کە پێی بەخشیویت، هەموو شتێک هەر لە تۆوەیە، تۆی کەوا ئێمەت لە شکڵی مرۆڤدا ئەفراندووە، ئەمە لە سوجدەدا دەڵێی لەو شوێنەی کە نزیکترین شوێنە لە خودا. أَقْرَبُ مَا يَكُونُ الْعَبْدُ مِنْ رَبِّهِ فَهُوَ سَاجِدٌ\r\n\r\nأَكْثِرُوا الدُّعَاءَ\r\n\r\nنزیکترین شوێنی مرۆڤ لە خوداوە ئەو کاتەیە کە لە سوجدەدایە، کەواتە پێویستە لەو شوێنە زۆر نزیکەدا، هەوڵی ئەوە بدەین بە پاڕانەوە و لاڵانەوە و داواکاری لە خودا هەڵیبسەنگێنین.\r\n\r\nشتی وەها بڵێن لەو کاتەدا هەتا هەنگاوێک زیاتر لە خودا نزیک ببنەوە، ئەمەش لە حەدیسی شەریفدا ئاماژەی پێکراوە.\r\n\r\nمادام هەموو کەس ئەمە دەڵێت، بە ڵام بە هۆی کەمێک جیاوازی لە نێوان مەشرەب و مەزاج و شێوازدا، حەز دەکات خۆی ئەم قسانە بکات و خەڵک هەمووی گوێ لەو بگرن، دەڵێ گەر مرۆڤەکان دەچنە بەهەشتەوە ئەوا با لە دوای منەوە بچنە بەهەشتەوە.\r\n\r\nگەر بڕیارە خودا و پێغەمبەرەکەی بناسن، ئەوا با لە ڕێگەی منەوە بیناسن، با هەمیشە چاویان لەسەر من بێت. با من ئەو حەقیقەتانە بهێنمە ئاراوە. لەوە دەچێت ئەم جۆرە تێبینیانە وەک شتێک ببینرێت کەوا کێشەی تێدا نەبیت، بەڵام ئەگەری هەیە ئەم جۆرە کەسانەش بکەونە ناو ئەو نشێویانەی ئەهلی دونیای تێی دەکەون.\r\n\r\nلە ڕاستیشدا کاتێک باسی موسوڵمانان دەکرێت وەک ئەوە پێناسە دەکرێن کە پێکهاتەی تەواوکەری یەک تەلار بن، وەک ئەندامەکانی یەک لاشەن، وەک چاو و دەست و گوێ و قاچی هەمان لاشەن، ئەمانە هەموو ئەو ئەندامانەن کە لاشەیەک دروست دەکەن.\r\n\r\nکاتێک هەموویان پێکەوە بوون ئەو کاتە دەتوانین بڵێین تەواوە.\r\n\r\nبەڵێ، لەم بابەتەدا دەبێت بە ڕۆحێکی ئیساری وەهاوە هەنگاو هەڵبگرێت، گەرچی لەوەش دەچێت هەندێک جار بە ناخی مرۆڤدا نەیەت، بۆ نمونە ئێوە ڕێگەی خۆتان بە ڕاستترین ڕێگا دەزانن، ئەمەش حەزرەتی ئیشارەتی بۆ کردووە، دەڵێت گەر هەموو لایەک لەسەر شتێکی \"باش\" ڕێکەوتن، لەسەر \"باشتر\" مەیکەن بە مشتومڕ!\r\n\r\nواتە گەر لە جوانی بابەتێکدا توانیتان بکەونە ڕێکەوتن، ئەوا لە بابەتی \"جوانتر\"دا مەکەونە ناکۆکی کردن، کەواتە گەر مرۆڤەکان بتوانن لە \"باش\" دا یەکبگرن، ئەمە باشترە لە \"باشتر\"!\r\n\r\nهەربۆیە هەندێک جار \"باش\" لە \"باشتر\" باشترە!\r\n\r\nحەزرەت زۆر لەسەر ئەم بابەتەش پێداگری کردووە.\r\n\r\nهەربۆیە ڕێکەوتن و هەماهەنگی زۆر گرنگە، لە هەمان کاتدا دەتوانین بڵێین تاکە ڕێگای بەدەستهێنانی سەرکەوتنی خوداییە.\r\n\r\nگەر جەنابی حەق دەستی یارمەتی بۆ ئێوە درێژ بکات، گەر لەو شوێنەی لێیکەوتوون هەڵتان بستێنێتەوە، گەر زۆر بە خێرایی بتانگەیەنێتە ئەو ئامانجەی کە دەتانەوێت بۆی بڕۆن، پێموایە پێویست دەکات ئەمە ببەستنەوە بە هۆکاری هەماهەنگی و ڕێکەوتنەوە، پێویستە بیبەستنەوە بە فاکتەری ڕێکەوتن و هەماهەنگی  لەگەڵ یەکتردا.\r\n\r\nواتە لە هەلومەرجی ئاساییدا، گەر وتبێتی \" من سەرکەوتنی خۆم بەم هۆکارەوە گرێداوە\" ئیدی هیچ کەسێک توانای گۆڕینی ئەم بارەی نیە.\r\n\r\nمادام بابەتەکە بەم شێوەیەیە، ئیتر پێداگری لەوەی مرۆڤەکان تەنیا گوێ لە تۆ بگرن، یاخود گەر بچنە بەهەشتەوە تەنیا لە ڕێگەی منەوە بچن، گەر لە ئاگری دۆزەخ دوور بکەونەوە تەنیا لە ڕێگەی منەوە دوور بکەونەوە،وتنی ئەم شتانە، پەلاماری شەیتانە لەلای ڕاستەوە.\r\n\r\nچونکە شەیتان کاتێک لەلای ڕاستەوە شاڵاوت بۆ دەهێنێت، خۆی لەسەر وێنای حەق پشان دەدات.\r\n\r\nکاتێک لەلای چەپەوە هێرش دەهێنێت، هانی کاری خراپە دەدات لە مرۆڤەکاندا.\r\n\r\nهەستی ناماقوڵی و خواردن و خواردنەوە و بەلاداکەوتن و هەستە شەهوانیەکانت تێدا دەخرۆشێنێت هەتا تێیاندا بگەوزێیت.\r\n\r\nکاتێک لە پێشەوە بۆت دێت، وات لێدەکات چاوت ببڕیتە پێشی پێشەوە، وەک چۆن هەندێک لە ئەهلی دونیا لەمڕۆماندا، تەنانەت دەڵێن باوەڕیشیان بە خودا هەیە، کاتێک باسی ژیانی ئەو دونیا و پێغەمبەر و ڕەزامەندی خودا و بینینی خودای بۆ دەکەیت، لە وەڵامدا دەڵێت:\r\n\r\nکورە ئێوە دڵتان بە شتانێکی زۆر دوورەوە وابەستە کردووە، گرنگ ژیانە لەم دونیایەدا! کاتێک شەیتان لە پێشەوە بۆت دێت، بەم شێوەیەت لێبەسەر دەهێنێت، وات لێدەکات هەمیشە چاوت لەسەر پێشەوەی خۆت بێت و بەم شێوەیە وەک کەسێکی کوێرت لێدەکات.\r\n\r\n \r\n\r\nئیتر توانای هەڵسەنگاندنت نامێنێت، بە دەربڕینێکی تر ئەمە بڵێین: بە چاوت سەیری بابەتەکان دەکەیت بەڵام ناتوانیت بەسیرەتت هەبێت بۆ تێگەشتن لێیان.\r\n\r\nکاتێک لە دواشەوە دێت لە ڕابردوو داتدەبڕێت، لە ڕابردووی خۆتان کە دەگاتەوە سەر پێغەمبەران، کە دەگاتەوە حەزرەتی ئادەم، نوح و سەرداری ڕۆحی هەموو مرۆڤایەتی و حەزرەتی موسا و عیسایە، ڕابردووی ئێوە بەمانەوە بەستراوە، ڕێگەی ئێوە ڕێگەی پێغەمبەرانە، ئەوانەی لە دوای ئەوانیش دەڕۆن وەک هاوەڵان و حەواریەکان، کە لەسەر هەمان ڕێگەی ئەوانە.\r\n\r\nهەربۆیە دەتانپچڕێنێت، وەک چۆن تۆفیق فکرەت بە یەحیا کەمالی دەوت: تۆ ڕابردوویت و داهاتوو نیت.\r\n\r\nئەویش لە وەڵامدا پێی دەڵێت :\r\n\r\nنە مەینۆشم نە دەروێش\r\n\r\nداهاتوویەکم کە ڕەگی لە ڕابردوودایە\r\n\r\nکاتێک پێی لە ڕابردووش دابڕیت، ئیدی لە کاتی هەنگاو هەڵگرتندا بەرەو داهاتوو، پێهەڵنوتین دەست پێدەکات.\r\n\r\nپێویستە مرۆڤ لە ڕابردووی خۆی دانەبڕێت، واتە لە ڕابردووی ئێمە، ئەو ڕابردووەی دەگاتەوە سەر پێغەمبەرە گەورەکان، کە شەیتان لێیدایت لە دواوە بەم شێوەیە لێت دەدات.\r\n\r\nکە لە سەرەوە لێیدا بە شێوەیەکی تر لێت دەدات.\r\n\r\nلە ژێریشەوە بە گەمە و یاریەک کە نایزانن لێتان دەدات.\r\n\r\nهەربۆیە پێغەمبەری خودا لە نزاکانیدا دەیفەرموو:\r\n\r\nاَللَّهُمَّ اسْتُرْ عَوْرَاتِنَا وَآمِنْ رَوْعَاتِنَا؛ اَللَّهُمَّ احْفَظْنَا مِنْ بَيْنِ أَيْدِينَا وَمِنْ خَلْفِنَا، وَعَنْ أَيْمَانِنَا، وَعَنْ شَمَائِلِنَا، وَمِنْ فَوْقِنَا، وَنَعُوذُ بِكَ بِعَظَمَتِكَ أَنْ نُغْتَالَ مِنْ تَحْتِنَا\r\n\r\nلە ڕاست و چەپ، لە پێش و لە دواوە، لە سەر و خوارەوە، لە هەرشتێک کە نایزانین بمانپارێزەوە لەوەی لێمان بدرێت.\r\n\r\nوای دەفەرموو...\r\n\r\nبانگهێشتی ئێمەشی دەکرد کە ئەمانە وەک شورایەک و سەرایەک بە چواردەوری خۆماندا دروست بکەین. \r\n\r\nبەڵێ دەگەڕێمەوە دواوە، لەلای ڕاستەوە دێت و خۆی لەسەر حەق پشان دەدات و بە حساب شتی باشتان پشان دەدات، پێت دەڵێت کەوا مرۆڤەکان بەرەو بەهەشت دەبەیت، هەر بۆیە جیاوازی نێوان مەشرەب و مەزاج و چێژەکان، دەڵێت دەبێت باڵادەست بوونی تەریقەتەکەی خۆت پشان بدەیت، بڵێی کەوا تەریقەتی تۆ زۆر خێراتر دەتگەیەنێت بە خودا، پەنا بە خودا، ئەمە دەشێت ببێتە هۆی ئەوەی ڕکابەری زۆر جیاواز دروست بکات.\r\n\r\nلەوەدەچێت هەستی ڕکابەرێتی ببزوێنێت، ئیدی لە جیاتی دەستگرتن بە حەق و بەرپاکردنی حەق و حەقیقەت، لە کاتێکدا ئەمە ئەرکی سەرەکی تۆیە، بەڵام لەو حاڵەتەدا دەست دەکەیت بە ڕووخاندنی کاری کەسانی تر، دەڵێی با ئەوان هەموویان لەناوبچن.\r\n\r\nلە دەرەوەی کەوانە قسەیەک دەکەم، ئێوە و هاوڕێیانتان کە لە ڕێگەی خودادا خزمەت دەکەن، کە هەوڵ دەدەن ڕۆحی ڕەوانی محمدی لە هەر چواردەوری دونیا شاباڵ بگرێت، ئەم شاباڵگرتنەوەی ڕۆحی ڕەوانی محمدیەش بریتیە لە شاباڵگرتنی تەواوی ئەو کەسانەی لەسەر ڕێگاکەی ئەو بوون.\r\n\r\nلە شوێنێکدا بە چاوی غەیبەوە دەفەرموێت : ناوی من دەگات بە هەر شوێنێکی دونیا کە خۆری لێهەڵدێت و لێی ئاوا دەبێت.\r\n\r\nکاتێک ناوی ئەو دەگات بەو شوێنانە، ناوی جەلیلی پێغەمبەرانی تریش دەگات بەو شوێنانە.\r\n\r\nناوی پیرۆزی فریشتەکانیش دەگات بەو شوێنانە، جوبرەئیل و ئیسرافیل و میکائیل و عەزرائیل و هەڵگرانی عەرش و مقربین و مونکیر و نەکیر، کراما کاتبین، معقبات و صافات، مورسەلات، نازعات، بە سایەی ناوی ئەوەوە دەیبیستن، لە شوێنێکدا کە ناوی جەلیلی ئەو بشەکێتەوە، ئەم ناوانەش لە پاڵیدا دەبینرێن و بەرچاویان دەکەوێت.\r\n\r\nئێوەش بۆ ئەنجامدانی ئەم کارە چوونە چواردەوری دونیا، لەم پێناوەشدا بەرگەی زۆر شتتان گرت.\r\n\r\nکاتێک ڕۆشتن هەموو سەرمایەتان لە ناو یەک جانتادا بوو. وابزانم جلە یەدەکەکانتان تێدا هەڵگرتبوو، یاخود بیجامەکانتانی تێدا بوو.\r\n\r\n کاتێک ڕۆشتن بیرتان لەوە نەکردەوە کە بە چ شێوەیەک پارە پەیا بکەن، لە کوێ خوێندنگە بکەنەوە، ئایا مرۆڤەکان یارمەتیتان دەدەن یاخود نا، ئەو شوێنانەی بۆی دەڕۆین مرۆڤی کەلتوری جیاواز لە ئێمەن، ئایا لە دژی ئێمە گومانیان دەبێت یان نا؟\r\n\r\nبێ ئەوەی هیچ شتێک لەمانە بخەنە ناو لێکدانەوەی خۆتان تەنیا لەبەر ڕەزامەندی خودا ڕۆشتن، وتتان قەیچێکە، لەبەرچی؟\r\n\r\nئێ لەبەر ئەوە بووو کە ئەمە ڕێگای هاوەڵانە، ڕێگای حەواریەکانە، وەک چۆن لە ناسریەوە دەڕۆشتن بۆ ئەنتاکیا، لە سورەتی یاسیندا باس لە نێردراوەکانی حەزرەتی عیسا دەکات بۆ ئەو شوێنە، حەبیبی نەجار کە لەم ڕووداوەدا دەبێتە قوربانی، لە سورەتی یاسیندا ئاماژەی پێکراوە.\r\n\r\nتەفسیرێک هەیە بە ناوی تەفسیری هەممام کە هێندەی پەنجەیەکی دەستە ئەستوریەکەی، تەواوی ئەو کتێبە تەرخانکراوە بۆ تەفسیری سورەتی یاسین.\r\n\r\nهاوڕێکانی ئێوەش بەم تێبینیانەوە بە نیەتی ئەوەی بەرگەی هەموو شتێک بگرن، بەرەو هەر چواردەوری دونیا کەوتنە ڕێ و ئەو ئاڵایەیان شەکاندەوە، هیچیشیان بەرامبەر کەسی تر نەوت، تەنانەت قیتمیر کە هاوڕێیەکی گوناحکاری ئێوەیە، پێی وتن کەوا مادام ئێوە لە ١٥٠ وڵات خوێندنگەتان کردۆتەوە، گەرچی ١٥٠ وڵاتی تر لە دونیادا نیە، با ئەوانیش بچن لە ١٥٠ وڵاتی تر بیکەنەوە، یاخود گەر ئێوە هەزار و سێسەد خوێندنگەتان کردبێتەوە، با ئەوانیش هێندەی تر بکەنەوە بە هەموویانەوە ببێت بە ٢ هەزار و ٦٠٠ خوێندنگە.\r\n\r\nلە زۆر شوێنی جیاوازی دونیا.\r\n\r\nئێوەش بەو ڕێژەیە کەسانی ڕۆشنبیر پێبگەیەنن.\r\n\r\nئێوەش بەشدار دەبن لەوەی هێندەی تر مرۆڤەکان باوەش بۆ یەکتری بگرنەوە.\r\n\r\nدونیایەک دروست دەکەن کەسانی تر بە خولیای دروستبوونیەوە دەژین، دونیایەکی یۆتۆپیایی دروست دەکەن کە مرۆڤایەتی ڕاستەقینەی تێدا بێت، بە پشتیوانی خودا دەتانتوانی ئەمە بهێننە ئاراوە.\r\n\r\nئێوە ئەم کارانەتان ئەنجامدا و بەرگەی زۆر شتیشتان گرت.\r\n\r\nبەم هۆیەوە توشی بەڵا و موسیبەتی زۆر جیاواز بوون.\r\n\r\nلە وڵاتی خۆتاندا مافی ژیانتان لێسەندراوەتەوە. دەڵێن بۆ لە وڵاتانی دەرەوە خوێندنگەتان کردۆتەوە. دەڵێن لەبەرچی دڵوابەستەی ئەم خزمەتە بوون؟!\r\n\r\nکێ ئێوەی لەم بابەتەدا فریوداوە؟ لە ڕاستیشدا هیچ کەسێکی فریوی کەسەکانی تری نەداوە.\r\n\r\nڕێگای پێغەمبەرانە و ڕێگایەکی ڕەوان و شاڕێگایەکی ئاشکرایە.\r\n\r\nئێوەش خۆتان لەسەر ئەم ئۆتۆبانە بینیەوە، ئەم ئۆتۆبانە ئێوەی لەگەڵ خۆی برد، لە ڕێگەی ڕاست لاتان نەداوە بۆ دۆڵ و نشێوی بە پشتیوانی خودا.\r\n\r\nتەنانەت لە وەڵامی ئەو هەموو زوڵمەدا، یەکێکمان نەبینی دەنگێک بەرز بکاتەوە لە دژیان. من بە گوێی خۆم گوێم لێنەبووە. تەنیا زاتێک نەبێت کە من بە زاتێکی گەورە ناوی دەبەم، تەلەفۆنێکی بۆ کردین یان کەسێکی ناردە لامان و پشتگیری خۆی ڕاگەیاند.\r\n\r\nئەویش بە دەمی خۆی گێڕایەوە کە کاتێک کەمێک باسی زوڵم و زۆری کاربەدەستانی کردووە، هەندێک لە موریدەکانی چواردەوری بڵاوەیان لێکردووە.\r\n\r\nگەر ئەمە ڕاست بێت، خودا ئەو زاتە پایەدار بکات.\r\n\r\nلایەنی کەم بە تاقی تەنیا خۆی کردە خاوەنی ئەم هەڵویستە.\r\n\r\nلێرەدا شەرم دەکەم بیڵێم، چەند کەسێکی شارەزای دین هەیە کە پێش ٥٠ ساڵ خوێندکاری هەژارێکی وەک من بوون و چاوەڕێم دەکرد کەوا دەنگێکیان لێبەرز ببێتەوە.\r\n\r\nلەناو زانکۆکاندا مامۆستا و پڕۆفیسۆری زۆر هەیە کە چاوەڕێی هەڵوێستم لێدەکردن، کورە تەنیا نیو وشە بڵێن بە ناوی ئینسافەوە، ئایا نەیاندەتوانی شتێک بڵێن؟\r\n\r\nئایا نەیاندەتوانی بەشداری ئەم ناسۆریە ببن؟ ئەمانە وەک ئەوەی بەم کارە هەڵنەستان، ئەوانەشی وا گومان دەبەن لە ڕێگای خودادان، لە تەکیە و زاویە و خانەقاکانیشەوە هیچ دەنگێک بەرز نەبوویەوە.\r\n\r\nتەنانەت هیچ شتێک. وتیان وازیان لێبهێنن زۆر باشە وایان لێدەکەن، ڕووخاندنی ئەمانە سوودی هەیە، گەر ئەوان بڕوخێن مەیدانەکە بۆ ئێمە چۆڵ دەبێت. توشی ئەم جۆرە تێبینیانە بوون، لە بابەتێکی ئاوەهادا کە بە تەواوی پەیوەندی بە دینەوە هەیە، دۆڕان بە هەستی ڕکابەرێتی کردن و، شەیتان لەو بابەتەدا ئەوانی ناکاوت کرد، پاشقولی لێگرتن و بۆتەقەی ملیانی دا، دواتر تەختی زەوی کردن.\r\n\r\nپەنا بە خودا.\r\n\r\nسەرەڕای هەموو شتێک ، گەر خۆیان خوازیار بن و خواستی بێ خەوشی خوداش بەو ئاڕاستەیەدا بێت، هەستی ئینساف لەوانیشدا بەدەربخات، هەستی ڕکابەرێتی ناو ناخیان بسڕێتەوە، پاکی بکاتەوە، بیانکاتە شایستەی جێدەرکەوتەی \"احسن تقویم\" و وایان لێبێت کە هاوبەشی خەم و ناسۆریەکانی ئێوەش بن.\r\n\r\nقسەیەک کە زۆر جار دووبارە بۆتەوە، مَنْ لَمْ يَهْتَمَّ بِأَمْرِ الْمُسْلِمِينَ فَلَيْسَ مِنْهُم...\r\n\r\nئەوەی هاوبەشی دەرد و غەمی موسوڵمانان نەبێت، ئەوە لەوان نیە، ئەمە واتا ئاشكراکەیەتی، واتە موسوڵمان نیە. لەوە دەچێت ڕاڤەیەکی لەم شێوەیە گونجاوتر بێت:\r\n\r\nبە واتا ڕاستەقینە و جددیانەکەی موسوڵمان نیە.  تەنیا موسوڵمانی ڕواڵەتیە، بە ڕواڵەت موسوڵمانە، موسوڵمانی تەقلیدیە، موسوڵمانێتی نەچۆتە ناخیەوە، بە دەربڕینێکی تر، ئیمانی وەرنەچەرخاوە بۆ تێگەشتن و تێڕامان.\r\n\r\nئیمانی بە مەعریفەت قوڵ نەکردۆتەوە،  لە ڕێگەی خۆشەویستیشەوە تاجی لەسەری مەعریفەتی نەناوە، لە ڕێگەی عەشق و تامەزرۆیی گەشتن بە دیادری خوداوە تاجی لەسەری خۆشەویستیەکی نەناوە.\r\n\r\nپەنا بە خودا، الله بە لوتفی خۆی ئەم شتانە لەوانیشدا دروست بکات کە هێشتا دروست نەبووە.\r\n\r\nڕزگاریان بکات لەوەی وەک ئێستا شەیتانی بێ زمان و لاڵ بن، لە بەرامبەر ڕووخانی حەق و ڕاستیەکاندا هەرکەسێک بێدەنگی هەڵببژێرێت بە شەیتانی بێ زمان ناو دەبرێت...\r\n\r\nبەوانەی بێدەنگی هەڵدەبژێرن دەڵێن شەیتانی بێ زمان.\r\n\r\nزۆرێک لە مرۆڤەکان بێدەنگیان هەڵبژاردووە، ئەمەش شتێکە لە مرۆڤ ناوەشێتەوە، ئەوەی لەسەرشانی ئێمەیە ئەوەیە داوای هیدایەتیان بۆ بکەین، خودا زمانیان بکاتەوە، بەڵام بە ئاڕاستەی وتنی حەقدا... هەتا دان بە ڕاستیەکاندا بنێن و بڵێن: ئەمانیش برای ئێمەن، توشی زۆر شتی سەخت بوون و بەرگەیان گرت، ئەمڕۆش بەرگەی ناسۆریەکان دەگرن، بەرگەی ناسۆری زۆر جیاواز دەگرن.\r\n\r\nدایک لە ڕۆڵەی خۆی دادەبڕێت، ژنێک کە تازە منداڵی بووە فڕێ دەدرێتە زیندانەوە، ئەو مرۆڤانەی گیانیان لە دەستداوە حەد و حسابی بۆ نیە، ئەوانەی ئەشکەنجەیان بینیوە لە ژمارە نایەن، ئەشکەنجەی ژنان دەدرێت، ئەشکەنجەی منداڵەکانیان دەدرێت، وەک دەبینن ئەوانەی لە شەڕی خراپەکاران و زوڵمی زاڵمان و زۆری زۆرداران ڕادەکەن هەتا ڕزگاریان ببێت،   ئەم جارەیان توشی زاڵمێکی وەک مەریچ دەبن،      توشی زۆردار و ستەمکەرێکی وەها دەبن و ژمارەیەکی زۆر لە مرۆڤەکان کە لە ژمارە نایەن لەوێدا دەخنکێن.\r\n\r\nزۆریش لەوانەی خنکاون هێشتا لاشەکانیان نەدۆزراوەتەوە. زۆرێک لەوان ناوەکانیان لەگەڵ خۆیاندا دەنێژرێت، دەیاننێژن هەتا کەسانێکی خاوەن ئینساف نەتوانن لە غیابی خۆشیاندا نوێژێکی مردوویان لەسەر بکەن! ناتوانیت نوێژێکی مردووشی لەسەر بکەیت چونکە ناوی نیە!\r\n\r\nچی دەڵێی لە نوێژی مردوودا؟ دەڵێی نوێژی مردوو لەسەر ئەو کەسە نەناسرا و نەزانراوە دەکەم؟! ئەو مردووە نەناسراوانە، ئیتر نازانم شتی وەها دەبێت یاخود نا، ئەمە شتێکە من نایزانم.\r\n\r\nلە بەرامبەر ئەم هەموو شتەدا، گوێبیستی دەنگێکی بە ئینسافانە نەبووم، هەربۆیە سەرەڕای ئەوەی خۆیان لە سەنگەری دینیشدا دەبینن، لە حاڵێکدا کە ئەوانیش لەلای ڕاستی ئێوەوەن، لە مرۆڤگەلێکدا کە چاوەڕێی ڕێزیان لێدەکەن بەرامبەر خۆتان، هەستی ڕکابەرێتی ئەمانەی بەرەو خاڵێک پاڵ پێوە ناوە، ئەوەی لە ڕەفتار و کردار و گوفتاریانەوە هەڵدەوەرێت، گەر بە فەلسەفەی پیکاسۆ هەستی بە وێنەکێشانیان، ئەوا \" ئۆخەی کە واتان لێهات\" دەبینرێت لە قسەکانیاندا!\r\n\r\nوێنەکە \"ئۆخەی واتان لێهات\" دەردەچێت، دەڵێن ئێوە موستەحەقن، ئێوە چ کارێکتان هەبوو بەم شتانەوە لە کاتێکدا دەتوانتوانی لە وڵاتی خۆتان بخۆن و بخۆنەوە و بەلادا بکەون، لە کاتێکدا دەتوانتوانی گوێ لە ئێمە بگرن و بە هەر شوێنێکدا بڕۆین چەپڵەڕێزانمان بکەن، لە کاتێکدا دەتانتوانی پشتگیری ئێمە بکەن، چ کارێکتان هەبوو وەها ڕۆشتان بۆ وڵاتانی تر!\r\n\r\nیاخود لە جیاتی ئەوەی لەو شوێنانە ناوی ئێمە وەک ئاڵا بشەکێننەوە، لە کاتێکدا دەتانتوانی باسی ئەوە بکەن کە ئێمە سەرکردەی هەموو دونیایین، ئێوە چیتان کرد؟! ڕۆشتنی ئێوە کارێکی فزوڵیانەیە، بەم جۆرە تێبینیانەوە کەسانێک ئەشکەنجە دەدرێن. کەسانێکی تریش خۆیان کردووە بە شەیتانی لاڵ، لە دوورەوە خەریکی سەیرکردنە، لەوەش دەچێت لە ژێرەوە پێکەنینی بێت!\r\n\r\nلەبەرامبەر ئەمەدا چی ڕوو دەدات؟ شەیتان سەرکەوتووتری ڕۆژەکانی خۆی بەسەر دەبات، زەنگۆڵەی گرتووە بە دەستیەوە و کەوتۆتە سەما، لە کوێش ئەم سەمایە دەکات؟! لە مزگەوتەکاندا سەما دەکات، لە بەردەم مینبەرەکەدا سەما دەکات، چونکە مینبەرەکان ئێستا بوونەتە دەنگ و هەناسەی سیاسیەکان،    کورسیەکان بوونەتە دەنگ و هەناسەی سیاسیەکان...\r\n\r\nقەت ئاواتەخوازی ئەوە بووین ناوی جەلیلی ئیلاهی لە مزگەتەکاندا بێدەنگ بکەوێت؟! دەنگی ناساز و چەپەڵی سیاسەت لە مینبەر و میحرابی مزگەوتەوە بەرز ببێتەوە؟\r\n\r\nلە جیاتی ئەوەی باسی الله بکرێت، لە جیاتی ئەوەی باسی پێغەمبەر بکرێت، لە جیاتی ئەوەی باسی دەردی باوەڕداران بکرێت، باسی ئەوان دەکرێت و بە تەواوی خۆیان فڕێداوەتە بابەتە دونیایەکانەوە، پەنا بە خودا، دەردەکە گەورەیە ، وەک فزوڵی دەڵێت:\r\n\r\nدەرد زۆرە، بەڵام با هەمووی وەک ئەو نەڵێین چونکە قسەکانی بێ هیوایی تێدا زۆرە.\r\n\r\nدەرد زۆرە، دەرمان نیە، دوژمن بەهێز چارەنوسمان زەبون!\r\n\r\nڕاستە دەرد زۆرە، بەڵام پشتیوان بە خودا دەرمان لەلای خودایە، ئەویش زۆرە، تەنانەت گەر دوژمنیشمان بەهێز بێت چارەنوسمان ڕەش نیە، لەوە دەچێت دوژمن بەهێز بێت بەڵام چارەنوسمان زەبون نیە. نابێت هیوابڕاو بین بە پشتیوانی خودا، باز دەدەن و پشتتان ڕاست دەکەنەوە،ئەم بابەتەی تورکیا دەکەنە بابەتی هەموو دونیا، دەگەن بە زۆر مرۆڤی خاوەن ئینسافی قەدرزان لە چواردەوری دونیا، ئەمانیش داستانەکانی ئێوە دەنوسنەوە، بە پشتیوانی و کۆمەکی خودا، لە داهاتوودا دەبنە دەنگ و هەناسەی هەموو دونیا، بە پشتیوانی و کۆمەکی خودا\r\n\r\nسُبْحَانَكَ لاَ عِلْمَ لَنَا إِلاَّ مَا عَلَّمْتَنَا إِنَّكَ أَنْتَ الْعَلِيمُ الْحَكِيمُ * اَللَّهُمَّ أَيِّدْنَا بِرُوحٍ مِنْ عِنْدِكَ * اَللَّهُمَّ وَفِّقْنَا إِلَى مَا تُحِبُّ وَتَرْضَى * اَللَّهُمَّ انْصُرْنَا عَلَى أَعْدَائِنَا، اَللَّهُمَّ انْصُرْنَا عَلَى أَعْدَائِنَا * اَللَّهُمَّ عَلَيْكَ بِأَعْدَائِنَا كُلِّهِمْ أَجْمَعِينَ، وَلاَ تُبَلِّغْهُمْ آمَالَهُمْ، وَانْصُرْنَا عَلَيْهِمْ * وَصَلَّى اللهُ عَلَى سَيِّدِنَا مُحَمَّدٍ وَعَلَى آلِهِ وَصَحْبِهِ وَسَلَّمَ\r\n\r\n&nbsp;\r\n\r\n&nbsp;\r\n\r\n&nbsp;\r\n\r\n&nbsp;\r\n\r\n&nbsp;"
<https://hizmetkurdi.org/?p=7248>